Eskom se loondispuut: Goue middeweg ontwyk | Netwerk24
Deur William Horne 05 Mei 2021 17:00
Die National Union of Mineworkers (NUM) sê Eskom moet 'n "behoorlike" aanbod vir verhogings maak, want die 0%-verhoging wat Eskom aan werknemers aanbied, is "net 'n belediging".
'n Stakende NUM-lid dra 'n mes by 'n staking in Marikana. Foto: Getty Images
Vurige onderhandelinge is Woensdag gevoer op die tweede dag wat vakbonde en Eskom koppe gestamp het oor salarisverhogings vir die komende jaar.
Drie vakbonde is betrokke by die onderhandelinge, naamlik die NUM (wat die meeste Eskom-werkers verteenwoordig, sowat 14 000), Numsa en Solidariteit.
Livhuwani Mammburu, nasionale woordvoerder van die NUM, sê aan Netwerk24 dat Eskom hulle "beledig" deur met geen aanbod na die onderhandelingstafel te kom nie.
"Daar is niks wat hulle aanbied nie! Hulle kom met leë hande, en verwag dan ons moet nog van ons voordele prysgee ook?
"Dis 'n belediging."
Die NUM en Numsa eis saam 'n verhoging van 15% en Solidariteit van 9,5%.
Mammburu sê hulle sal nie eens begin praat oor 'n kompromis aangaan totdat Eskom met 'n regte aanbod na die tafel toe kom nie. Hulle is geensins bereid om van hul toelae en byvoordele prys te gee soos wat Eskom voorstel nie.
Die NUM en Numsa het amptelik die "aanbod" van Eskom wat skriftelik aan alle vakbonde gestuur is, Woensdag verwerp.
Hulle sê hulle sal nie verder onderhandel totdat Eskom met 'n "regte aanbod" vorendag kom nie.
Solidariteit het Woensdagmiddag voorleggings gedoen oor hoe baie kospryse gestyg het om te probeer motiveer vir hul lede se 9,5%-verhoging.
Mammburu sê Solidariteit kan "bekostig" om minder van 'n verhoging aan te vra aangesien hul lede hoofsaaklik bestuurders is wat reeds "baie geld maak".
"Ons verteenwoordig die gewone werkers by Eskom – hulle kort 'n verhoging om te oorleef."
Die NUM en Numsa het gevra vir 'n vergadering met André de Ruyter, uitvoerende hoof, maar hy het blykbaar nie opgedaag nie.
Mammburu sê hulle sal nou Donderdag met die voorsitter, prof. Malegapuru Makgoba, vergader.
Een van die eise wat die NUM gaan maak, is dat die huidige onderhandelaars van Eskom afgedank word.
"Hulle is onbevoeg!" sê Mammburu.
"Hulle verstaan nie eens die basiese diensvoorwaardes van die werkers nie. Hoe moet 'n mens onderhandel met iemand wat nie die arbeidswette ken nie?"
Daarna sal die NUM oorweeg om 'n dispuut by die Kommissie vir Versoening, Bemiddeling en Arbitrasie (KVBA) te verklaar.
Dit sal die baan weg vir hulle om 'n staking te kan aankondig.
Meer oor: Solidariteit | Num | Eskom | Numsa | Loononderhandelinge | Elektrisiteit | Staatsondernemings | Krag